Μουμπάρακ: Θα ήθελε αλλά δεν μπορεί να αποσυρθεί
o αντιπρόεδρος της Αιγύπτου δήλωσε ότι αν αποχωρήσει ο κ. Μουμπάρακ η Αίγυπτος θα βυθιστεί στο χάος
Ο Αιγύπτιος Πρόεδρος Χόσνι Μουμπάρακ δήλωσε ότι έχει πλέον κουραστεί να είναι ηγέτης της χώρας του και θα ήθελε να φύγει άμεσα, αλλά φοβάται ότι αν αποχωρήσει η Αίγυπτος θα βυθιστεί περισσότερο στο χάος. Σε συνέντευξη του την Πέμπτη στο τηλεοπτικό δίκτυο ABC και την δημοσιογράφο, Κριστιάν Αμανπούρ, ο κ. Μουμπάρακ κατηγόρησε την Μουσουλμανική Αδελφότητα για τα βίαια επεισόδια που έχουν ξεσπάσει στην πρωτεύουσα της χώρας τις τελευταίες ημέρες. Η συνέντευξη πραγματοποιήθηκε ενώ διαδηλωτές συνεχίζουν να αγνοούν την απαγόρευση κυκλοφορίας στο Κάιρο, όπου τις τελευταίες ώρες ακούγονται σποραδικοί πυροβολισμοί. Οι διαδηλωτές ανακήρυξαν την Παρασκευή «ημέρα αναχώρησης» του κ. Μουμπάρακ και υποστηρίζουν ότι έχουν διοργανώσει μαζικές διαδηλώσεις ζητώντας του να παραιτηθεί άμεσα. Σε ομιλία του σε εθνικό επίπεδο στις αρχές της εβδομάδας, ο κ. Μουμπάρακ είχε δηλώσει ότι θα ολοκληρώσει την θητεία του και ότι δεν θα είναι υποψήφιος για επανεκλογή. Ο αντιπρόεδρος της Αιγύπτου, Ομάρ Σουλεϊμάν, απέρριψε τα αιτήματα για άμεση παραίτηση του κ. Μουμπάρακ, λέγοντας ότι μια τέτοια ενέργεια θα οδηγήσει τη χώρα σε χάος. Ο κ. Σουλεϊμάν δήλωσε στην κρατική τηλεόραση ότι ο Πρόεδρος Μουμπάρακ δρομολογεί τις διαδικασίες για την ικανοποίηση των αιτημάτων των διαδηλωτών και ότι έχει ξεκινήσει συνομιλίες με εκπροσώπους της νεολαίας και των αντιπολιτευόμενων παρατάξεων. Στο μεταξύ, δεκάδες ξένοι δημοσιογράφοι που καλύπτουν τις ταραχές στην Αίγυπτο έχουν γίνει στόχοι και έχουν δεχτεί ξυλοδαρμούς και επιθέσεις από φιλοκυβερνητικούς διαδηλωτές στο Κάιρο στα πλαίσια «συντονισμένης εκστρατείας» όπως την χαρακτήρισε το Στέητ Ντηπάρτμεντ για τον εκφοβισμό των διεθνών μέσων ενημέρωσης. Η Υπουργός Εξωτερικών των ΗΠΑ, Χίλαρυ Κλίντον, επέκρινε έντονα «τις επιθέσεις κατά ειρηνικών διαδηλωτών, ακτιβιστών για θέματα ανθρωπίνων δικαιωμάτων, ξένων πολιτών και διπλωματών». Οι δυνάμεις ασφάλειας της Αιγύπτου συνέλαβαν πολλούς δημοσιογράφους συμπεριλαμβανομένων και ανταποκριτών των Τάιμς της Νέας Υόρκης, της εφημερίδας Washington Post και του τηλεοπτικού δικτύου Αλ Τζαζίρα.